钦定古今图书集成/明伦汇编/官常典/第428卷 > 张仅言
## 钦定古今图书集成/明伦汇编/官常典/第428卷 > 张仅言

按《金史张觉传》：“觉子仅言，幼名元奴。宗望攻下平山，
仅言在襁褓间，里人刘承宣得之，养于家。其邻韩夫
人甚爱之。年数岁，因随韩夫人得见贞懿皇后，留之
藩邸。稍长，侍世宗读书，遂使仅言主家事，绳检部曲，
一府惮之。世宗留守东京，海陵用兵，江淮将士往往
亡归，诣东京，愿推戴世宗为天子。仅言劝进，世宗即”
位，除内藏库副使，权发遣宫籍监事。海陵死扬州，仅
言与礼部尚书乌居仁、殿前左卫将军阿虎带、御院
通进刘珫，发遣六宫百司图书府藏在南京者，还，以
本职提控尚食局，转少府监丞，仍主内藏。仅言能心
计，世宗倚任之。凡宫室营造，府库出纳、行幸顿舍，皆
委之。世宗尝曰：“《一经》仅言，无不惬朕意者。”六年，提举
修内役事。役夫掘地得白金，匿之，事觉，法当死。仅言
责取其物与官，释其罪。寻兼祗应司，还少府监，提控
宫籍监，祇应司如故。护作太宁宫，引宫左流泉溉田，
岁获稻万斛。十七年，复提点内藏典，领昭德皇后山
陵，迁劝农使，领诸职如故。仅言：虽旧臣，出入左右，然
世宗终不假以权任。二十一年，尚书省奏：宫苑司直
长黎伦在职十六年，请与迁叙。上曰：“此朕之家臣，质
直人也，今已老矣。如劝农使张仅言，亦朕旧臣，纯实，
颇解事，凡朝廷议论，内外除授，未尝得干预。朕观自
古人君，为谗谄蒙蔽者多矣，朕虽不及古人，然近习
憸言，未尝入耳。”宰臣曰：“诚如圣训，此国家之福也。”世
宗欲以为横海军节度使，而不可去，左右遂止。仅言
得疾，犹扶杖视事，疾亟，诏太医诊视，近侍问讯相属。
及卒，上深惜之，遣官致祭，赙银五百两，重彩十端，绢二百匹，棺椁、衣衾、汞敛物、葬地皆官给，赠辅上将军。